ກອງປະຊຸມໃຫຍ່ຄັ້ງທີ II ຂອງຄະນະພັກ
ຮາກຖານໂທລະພາບແຫ່ງຊາດລາວ
ຂປລ. ກອງປະຊຸມໃຫຍ່ຄັ້ງທີ II ຂອງຄະນະພັກຮາກຖານໂທລະພາບແຫ່ງຊາດລາວ ໄດ້ຈັດຂຶ້ນໃນວັນທີ 12 ມິຖຸນາ 2014 ຢູ່ໂທລະພາບດັ່ງກ່າວ, ໂດຍມີສະຫາຍ ບົວເງິນ ຊາພູວົງ ຮອງເລຂາຄະນະພັກກະຊວງ, ລັດຖະມົນຕີຊ່ວຍວ່າການກະຊວງຖະແຫລງຂ່າວ ວັດທະນະທຳ ແລະ ທ່ອງທ່ຽວ (ຖວທ), ສະຫາຍ ບຸນເຈົ້າ ພິຈິດ ຄະນະພັກກະຊວງ, ຜູ້ອຳນວຍການໂທລະພາບແຫ່ງຊາດລາວ, ສະຫາຍ ທອງວັນ ບຸນບົວທອງ ເລຂາຄະນະ ພັກຮາກຖານໂທລະພາບແຫ່ງ ຊາດ, ມີບັນດາຄະນະພັກ, ສະມາຊິກພັກ ພ້ອມດ້ວຍບັນດາອົງການຈັດຕັ້ງມະຫາຊົນ ແລະ ແຂກທີ່ຖືກເຊີນ ເຂົ້າຮ່ວມ.
ສະຫາຍ ທອງວັນ ບຸນບົວທອງ ໄດ້ຂຶ້ນຜ່ານບົດລາຍງານການເມືອງ, ບົດສຳຫລວດຄະນະພັກຊຸດທີ I, ຊຶ່ງໄດ້ຍົກໃຫ້ເຫັນການຊີ້ນຳໆພາວຽກງານ ດ້ານການເມືອງແນວຄິດໃນໄລຍະຜ່ານມາບັນດາສະມາຊິກພັກ, ລັດຖະກອນຈຳນວນຫລາຍມີແນວຄິດອຸ່ນອຽນ ທຸ່ນທ່ຽງເຊື່ອໝັ້ນຕໍ່ການນຳພາຂອງພັກ ແລະ ມີສະຕິເຄົາລົບກົດໝາຍ, ມີແນວຄິດເພິ່ງຕົນເອງ, ກຸ້ມຕົນເອງ, ມີຄວາມຕັດສິນໃຈສູງ, ເຮັດຫລ້ອນໜ້າທີ່, ມີລະບຽບວິໄນ, ເຮັດສຳເລັດຜົນໃນທຸກ ຂົງເຂດວຽກງານ, ສະແດງອອກໃນເນື້ອໃນຂ່າວ, ເນື້ອໃນລາຍການ, ຮູບແບບລາຍການ. ການສະໜອງເຕັກນິກ ແລະ ຫ້ອງການ-ບໍລິຫານ ໄດ້ ຮັບການປັບປຸງດີຂຶ້ນເທື່ອລະກ້າວ, ສະມາຊິກພັກ-ພະນັກງານ ຈຳນວນຫລາຍຖືເອົາການເຂົ້າຮ່ວມເຊື່ອມຊຶມ, ການເຜີຍແຜ່ມະຕິຕ່າງໆ ຈຶ່ງມີຄວາມ ຮັບຮູ້ຂໍ້ມູນຂ່າວສານທາງດ້ານແນວຄິດ-ການເມືອງ ມີທັດສະນະຫລັກໝັ້ນ ແລະ ມີອຸດົມການຂອງພັກໜັກແໜ້ນຂຶ້ນຕື່ມ, ພ້ອມນີ້ ກອງປະຊຸມຍັງ ໄດ້ຜ່ານບົດສຳຫລວດຂອງຄະນະພັກຮາກຖານ ແລະ ປ່ອນບັດຄັດເລືອກເອົາຄະນະພັກຮາກຖານໂທລະພາບຊຸດໃໝ່ ຊຶ່ງປະກອບມີທັງໝົດ 7 ສະຫາຍ ເລືອກເອົາ 5 ສະຫາຍ. ກອງປະຊຸມຄັ້ງປະຖົມມະລຶກ ໄດ້ເຫັນດີເປັນເອກະພາບເລືອກເອົາສະຫາຍ ບຸນເຈົ້າ ພິຈິດ ເປັນເລຂາຄະນະພັກຮາກຖານ ໂທລະພາບແຫ່ງຊາດລາວ, ສະຫາຍ ທອງວັນ ບຸນບົວທອງ ຮອງເລຂາຄະນະພັກ, ທັງເປັນປະທານກວດກາ, ສະຫາຍ ວິນລຽນ ສຸວັນນາມ, ສະຫາຍ ບຸນລັບ ດວງພູມີ ແລະ ສະຫາຍ ນາງ ວຽງທອງ ພົມມະຈັກ ເປັນຄະນະພັກ.
ໃນໂອກາດນີ້ ສະຫາຍ ບົວເງິນ ຊາພູວົງ ກໍໄດ້ໃຫ້ກຽດໂອ້ລົມຕໍ່ຄະນະພັກຊຸດໃໝ່ ຊຶ່ງທ່ານໄດ້ເນັ້ນໃຫ້ຄະນະພັກຊຸດໃໝ່ ສືບຕໍ່ຊີ້ນຳໆພາວຽກ ງານວິຊາສະພາະຢ່າງມີຄວາມຮັບຜິດຊອບສູງ, ເພີ່ມທະວີຄວາມສາມັກຄີພາຍໃນຄະນະພັກ, ສືບຕໍ່ປັບປຸງແບບແຜນວິທີເຮັດວຽກເຮັດໃຫ້ວຽກງານຖະ ແຫລງຂ່າວ ໄປຕາມແນວທາງປ່ຽນແປງໃໝ່, ມີບາດກ້າວຂະຫຍາຍຕົວ ແລະ ມີປະສິດທິພາບຍິ່ງຂຶ້ນເທື່ອລະກ້າວ. ຄຽງຄູ່ກັນນີ້ ກໍຕ້ອງໄດ້ເອົາ ໃຈໃສ່ປັບປຸງວຽກງານຂ່າວ, ລາຍການ ແລະ ຮູບແບບລາຍການໃຫ້ມີຮູບແບບທີ່ທັນສະໄໝ ແລະ ຖືກຕ້ອງກັບຄວາມຕ້ອງການຂອງປະຊາຊົນ ແລະ ມີປະສິດທິພາບໃຫ້ເທົ່າທຽມກັບສາກົນເທື່ອລະກ້າວ./.
ກັບສາລະບານ